**Diakonia-rastit samoajat, vaeltajat ja aikuiset**

**Näiden rastien harjoitusten avulla voitte harjoitella erilaisten ihmisten kohtaamista ja avata keskustelua erilaisuudesta ja samanlaisuudesta. Diakonia on auttamista. Jokasella rastilla on johtaja näyttelemässä tilannetta. Tästä tulostamalla saat kaikki hahmot ulos rekvisiittoineen ja tavoitteineen.**

**1. Dementoitunut mummo**

Edla mummo istuu pöydän ääressä ja puhuu sekavasti. Hän kertoo esimerkiksi lähtevänsä lypsylle ja kutsuu entisiä lehmiään nimillä. Mansikkii! Edla on päässyt karkuteille läheisestä vanhainkodista ja on kovasti nälkiintynyt, sillä hän on viimeksi syönyt kaksi päivää sitten vanhainkodin ruokasalissa.

Rekvisiittaa: huivi, hame

Tavoite: Edlan nimi, koti ja vointi tulee selväksi. Ryhmä ottaa yhteyttä viranomaisiin tai vanhainkotiin ja Edla pääsee turvallisesti takaisin kotiin.

**2. Kiusattu**

Lapsi on koulukiusattu, eikä uskalla mennä kouluun.

Hän on matkalla kouluun reppu selässä, mutta jää koulun portille pyörimään eikä halua mennä sisään. Hän mutisee itsekseen ja on itkuinen.

Rekvisiittaa: Reppu, lippis

Tavoite: Ryhmä selvittää, mikä lasta vaivaa ja miksi hän ei mene kouluun. He hankkivat tilanteeseen apua parhaaksi katsomallaan tavalla (saattaa lapsen kouluun, puhuu opettajan tai rehtorin kanssa tms.)

**3. Masentunut**

Nuori istuu itkuisena ja sulkeutuneena. Hän on hyvin hiljainen ja allapäin. Hänen koira on kuollut tapaturmaisesti.

Rekvisiittaa: koiran kuva kännykästä

Tavoite: Ryhmä kuuntelee mitä nuorella on hätänä. Lohduttaa ja antaa toivoa - elämä jatkuu. Ehkä ohjaa diakonia tapaamaan tai kuraattoria tai jotakin muuta auttajaa.

**4. Ihmisarvon mittaaminen**

Ryhmä pohtii yhdessä rastin vetäjän kanssa millä erilaisilla tavoilla voidaan ihmiset laittaa arvojärjestykseen. (koulunumerot, urheilukilpailun tulokset, pituus, paino, paljonko on rahaa taskussa…)

Miksi ihmisiä laitetaan tiettyyn järjestykseen? Mitä hyvää on ihmisten laittamisessa järjestykseen? Mitä huonoa on ihmisten laittamisessa järjestykseen? Miten ihmisen arvo määrittyy?

Lopuksi voitte lukea Psalmista 139 jakeet 13–18. Psalmi on kristitylle puhetta Jumalalle.

Rekvisiittaa: Paperia ja kynä, Raamattu

Tavoite: Ryhmä löytää monta erilaista tapaa laittaa ihmisiä järjestykseen. Ryhmä pohtii kysymyksiä.

**5. Päihtynyt**

Alle 18-vuotias nuori on maistellut miestä väkevämpää ja retkottaa horroksessa pitkin pituuttaan. Kaverit ovat jättäneet hänet oman onnen nojaan. Nuorella on elämässään myös muita huolia.

Rekvisiittaa: Kaljapullo

Tavoite: Ryhmä selvittää mitä on tapahtunut ja auttaa. Ryhmä ottaa yhteyttä kotiin tai viranomaisiin ja järjestää nuoren pois kadulta. Ensiapuna kylkiasento.

**6. Sokea**

Sokea ihminen kävelee eksyneenä. Hän haluaa päästä tiettyyn paikkaan, mutta ei tiedä miten sinne kuljetaan.

Rekvisiittaa: Sokean keppi ja aurinkolasit

Tavoite: Ryhmä avustaa sokean oikeaan paikkaan.